Παρέμβαση εισαγγελέα μετά το συναγερμό στις υγειονομικές υπηρεσίες από την επιβεβαίωση κρουσμάτων κορoνοϊού σε ιδιωτικές κλινικές. Για ενδεχόμενη κακουργηματικού βαθμού παραβίαση των μέτρων για την αποφυγή διάδοσης του κορονοϊού, θα διενεργηθεί η εισαγγελική έρευνα για τις δύο ιδιωτικές κλινικές στην Αττική, στις οποίες εντοπίστηκαν κρούσματα του ιού σε ασθενείς και προσωπικό.

Ο προϊστάμενος της εισαγγελίας Πρωτοδικών ανέθεσε σε εισαγγελικό λειτουργό την διενέργεια κατεπείγουσας έρευνας, τόσο για την κλινική στο Περιστέρι, όσο και για δεύτερη κλινική στην Γλυφάδα, με εντολή να ερευνήσει το ενδεχόμενο διάπραξης κακουργηματικού βαθμού αδικήματος.

Η εντολή του κ. Ιωαννίδη είναι να ερευνηθεί αν οι υπεύθυνοι των δύο κλινικών παραβίασαν τα μέτρα πρόληψης για την διάδοση του ιού, βάσει του άρθρου 285 του Ποινικού Κώδικα στον οποίο ορίζεται ότι "όποιος από πρόθεση παραβιάζει τα μέτρα που έχει διατάξει η αρμόδια αρχή τιμωρείται:

με φυλάκιση και χρηματική ποινή, αν από την πράξη μπορεί να προκύψει κίνδυνος μετάδοσης της ασθένειας σε αόριστο αριθμό ανθρώπων με κάθειρξη έως 10 χρόνια αν η παραβίαση είχε ως αποτέλεσμα μεταδοθεί σε άνθρωπο με κάθειρξη έως 10 χρόνια εάν υπάρξει θάνατος ανθρώπου με ισόβια αν προκλήθηκε ο θάνατος μεγάλου αριθμού ανθρώπων".

Χαρδαλιάς: Θα ελεγχθούν ποινικά και πειθαρχικά

«Τις τελευταίες 20 ώρες σήμανε συναγερμός σε δύο περιπτώσεις κρουσμάτων σε δομές υγείας. Χθες το βράδυ βγήκε 1 κρούσμα θετικό που κατέληξε το πρωί σε δομή με 300 τροφίμους και 170 εργαζομένους. Έχουν ληφθεί 130 δείγματα, ενώ δεν έχει ολοκληρωθεί η διαδικασία ελέγχου. Σήμερα το μεσημέρι σε άλλη δομή εντοπίστηκαν 28 κρούσματα, 11 στους εργαζομένους, 13 σε τροφίμους, και τέσσερα κρούσματα βάσει των οποίων σήμανε συναγερμός. Η δομή τέθηκε σε καραντίνα έχει τοποθετηθεί υπεύθυνος διοικητικός και υπεύθυνος επιστημονικός» τόνισε ο υφυπουργός Πολιτικής Προστασίας.

«Παρακολουθούμε και τα υπόλοιπα δείγματα, έχουμε να πάρουμε και 45 δείγματα ακόμη μέχρι το βράδυ. Οι επιστημονικοί υπεύθυνοι θα ελεγχθούν και ποινικά και πειθαρχικά για πιθανές ευθύνες ή αμέλεια στην τήρηση των διαδικασιών» ξεκαθάρισε ο κ. Χαρδαλιάς.

Τα περιοριστικά μέτρα θα ισχύσουν έως τις 4 Μαΐου και η μετάβαση στην κανονικότητα σε δύο διαδοχικές φάσεις, τον Μάιο και τον Ιούνιο, και με αποστάσεις τουλάχιστον 14 ημερών. «Θα προχωράμε εβδομάδα την εβδομάδα, μπορεί να χρειαστεί να μπει φρένο ή να επιστρέψουμε και σε προηγούμενα μέτρα» επισήμανε ο υφυπουργός

Συναγερμός σήμανε όταν αιμοκαθαιρόμενος από την κλινική μεταφέρθηκε αρχικά στο Θριάσιο, εμπύρετος στις 20 Απριλίου, σύμφωνα με τις πληροφορίες. Την επομένη ο άνδρας μεταφέρθηκε στο ΝΙΜΤΣ.

Οι πληροφορίες αναφέρουν πως ο νεφροπαθής είχε μεταβεί πριν πάει στο Θριάσιο, στην ιδιωτική κλινική και είχε υποβληθεί σε αιμοκάθαρση τόσο τη Μ. Τρίτη, ενώ ήταν εμπύρετος. Μετέβη εκ νέου δύο ημέρες μετά, τη Μ. Πέμπτη και ξανά το Μ. Σάββατο και ενώ ο πυρετός επέμενε.

Συνολικά, έχουν ληφθεί 101 δείγματα από ασθενείς και προσωπικό της ιδιωτικής κλινικής για εξέταση και μέχρι στιγμής έχουν βγει θετικά, σύμφωνα και με τον κ. Χαρδαλιά, θετικοί στον κορονοϊό είναι 13 αιμοκαθαιρόμενοι, 11 εργαζόμενοι, ενώ υπήρξαν και 4 άτομα που είχαν διαγνωστεί από την κλινική τις προηγούμενες ημέρες.

Παράλληλα, έχουν κληθεί και εξωτερικοί συνεργάτες για εξέταση. Σύμφωνα με το news4health.gr, κυβερνητικές πηγές ξεκαθαρίζουν, πάντως, για τέτοιου είδους περιπτώσεις αμέλειας ο πέλεκυς θα πέσει βαρύς.

Την κλινική επισκέφθηκαν σήμερα ο Καθηγητής Λοιμωξιολογίας Σ. Τσιόδρας και ο Υφυπουργός Πολιτικής Προστασίας, N. Χαρδαλιάς.

Τσιόδρας: Ο ιός μεταδίδεται ιδίως σε δομές υγείας

«Ο ιός όπου βρει ευκαιρία μεταδίδεται και ιδίως στις δομές υγείας. Στεναχωρούμαι να λέω ότι απρόσεκτες συμπεριφορές οδηγούν σε αναζωπυρώσεις. Σε 2 περιπτώσεις που δεν υπήρχε αυξημένη επαγρύπνηση από υγειονομικούς έγινε το κακό. Η απρόσεκτη συμπεριφορά των λίγων είναι άδικη για όσους προσέχουν», τόνισε ο κ. Τσιόδρας.

Ο Σωτήρης Τσιόδρας κατά την ενημέρωση του υπουργείου Υγείας ανακοίνωσε ότι στην Ελλάδα καταγράφονται:

55 νέα κρούσματα - τα περισσότερα αφορούν υγειονομικές δομές - συνολικά 2.463 - 56% άνδρες.

564 σχετίζονται με ταξίδια στο εξωτερικό, 1131 με ήδη γνωστό κρούσμα

52 διασωληνωμένοι - 66 έτη μέση ηλικία

57 εξήλθαν από νοσοκομεία

4 νέοι θάνατοι σήμερα - 125 συνολικά στην Ελλάδα, 33 ήταν γυναίκες - 90,4% με υποκείμενα νοσήματα

59.241 έλεγχοι δειγμάτων έχουν γίνει.

Ο ιός αυτός όπου βρει ευκαιρία μεταδίδεται εύκολα και κυρίως σε υγειονομικές μονάδες, σημείωσε ο κ. Τσιόδρας. Επισήμανε ότι απρόσεκτες συμπεριφορές οδηγούν σε αναζωπυρώσεις, αν συνεχίσουμε έτσι δεν θα ησυχάσουμε, τόνισε ο ίδιος.

Σε δύο περιπτώσεις δεν υπήρχε επαγρύπνηση από υγειονομικούς, σημείωσε. Απρόσεκτη συμπεριφορά από λίγους κοστίζει σε όλους, υπογράμμισε ο ίδιος.

Διαβάστε για το θέμα το άρθρο στο news4health.gr

Διαβάστε επίσης:

Κορονοϊός: Συναγερμός και σε κλινική στο Ελληνικό

Συναγερμός για πολλά κρούσματα κορονοϊού στην κλινική Ταξιάρχαι στο Περιστέρι

Κραυγή αγωνίας από τους νεφροπαθείς - Καμία ενημέρωση από τον ΕΟΔΥ

Κορονοϊός: 125 νεκροί - Συναγερμός για 55 νέα κρούσματα σε υγειονομικές δομές

Κορονοϊός - Χαρδαλιάς: Σε διαδοχικές φάσεις τον Μάϊο και τον Ιούνιο η επιστροφή στην κανονικότητα